༉འབྲུག་མཉམ་རུབ་ཚོགས་པ་གིས་སྤྱི་ཟླ་༡༠པའི་སྤྱི་ཚེས་༣༡ལུ་སྤྱི་ཚོགས་༣པའི་རྒྱལ་ཡོངས་ཚོགས་འདུའི་ཚོགས་དཔོན་དང་ཚོགས་དཔོན་འོགམ་བཙག་འཐུ་འབད་ནི་ཨིན་པས།དེ་ཡང་བཙག་འཐུ་གྲུབ་ཡོད་མི་སྤྱི་ཚོགས་ཀྱི་འཐུས་མི་ཚུ་གི་དྲོ་པ་ཆུ་ཚོད་༡༠ལུ་རྒྱལ་ཡོངས་ཚོགས་ཁང་ནང་འཚོགས་ཞིནམ་ལས་ཚོགས་དཔོན་གོང་འོག་༢བཙག་འཐུ་འབད་ནི་ཨིན་རུང་རྒྱལ་ཡོངས་ཚོགས་འདུའི་ཚོགས་བཞུགས་དེ་ལྷན་རྒྱས་གཞུང་ཚོགས་གཞི་བཙུགས་ཀྱི་ཤུལ་ལས་རྐྱངམ་ཅིག་འཚོགས་ནི་ཨིན་པས།རྒྱལ་ཡོངས་ཚོགས་འདུའི་བྱ་བའི་གནད་སྤྱོད་ནང་འཐུས་མི་ཅིག་གིས་ཚོགས་དཔོན་གྱི་གོ་གནས་དོན་ལུ་གདམ་ངོའི་གྲོས་འཆར་ཅིག་ཚོགས་ཁང་ནང་ཕུལ་མི་དེ་ལུ་འཐུས་མི་གཞན་གྱིས་རྒྱབ་སྐྱོར་འབད་དགོ་པའི་ཁར་གདམ་ངོ་དེ་གིས་ཡང་ཚོགས་དཔོན་འབད་ནི་ལུ་བློ་འདོད་ཡོད་མེད་ཀྱི་ཞུ་བ་ཕུལ་དགོཔ་ཨིན་པས།འབྲུག་མཉམ་རུབ་ཚོགས་པ་གིས་གནས་ཚུལ་གསར་བཏོན་འབད་མི་ནང་བཀོད་དོ་བཟུམ་འབད་བ་ཅིན་འབྲུག་གི་རྩ་ཁྲིམས་ཆེན་མོའི་རྩ་ཚན་༡༧པའི་དགོངས་དོན་དང་འཁྲིལ་ཏེ་འབྲུག་མཉམ་རུབ་ཚོགས་པའི་བཀོད་ཁྱབ་ཚོགས་ཆུང་ནང་བློན་ཆེན་གྱི་མི་ངོམ་གདམ་འཐུ་འབདཝ་ད་ཚོགས་པའི་གཙོ་འཛིན་ཌོག་ཊར་བློ་གྲོས་ཚེ་རིང་དེ་གདམ་འཐུ་གྲུབ་ཡོདཔ་ཨིན་པས།རྩ་ཁྲིམས་ཆེན་མོའི་རྩ་ཚན་༡༧པའི་དོན་ཚན་དང་པའི་ནང་འབྲུག་རྒྱལ་པོ་མཆོག་གིས་རྒྱལ་ཡོངས་ཚོགས་འདུའི་ནང་འདེམས་ཁྲི་མང་ཤོས་ཐོབ་མི་ཚོགས་པའི་འགོ་ཁྲིདཔ་དང་ཡང་ཅིན་དེའི་གདམ་ངོ་ལུ་བློན་ཆེན་གྱི་བདག་རྐྱེན་གནང་ནི་ཨིན་ཟེར་འཁོད་དེ་ཡོདཔ་ཨིན་པས།དེ་ལས་བློན་པོའི་གདམ་ངོ་ཚུ་བློན་ཆེན་གྱིས་གདམ་འཐུ་འབད་ནིའི་ཁྱད་དབང་ཡོདཔ་བཞིན་དུ་རྩ་ཁྲིམས་ཆེན་མོའི་རྩ་ཚན་༡༧པའི་དོན་ཚན་༣པ་དང་འཁྲིལ་ཏེ་བློན་ཆེན་གྱིས་འབྲུག་རྒྱལ་པོ་མཆོག་ལས་བདག་རྐྱེན་ཞུ་བའི་ཤུལ་ལུ་བློན་པོའི་གདམ་ངོ་ཚུ་གདམ་འཐུ་འབད་དེ་འབྲུག་རྒྱལ་པོ་མཆོག་ལུ་ཕུལ་ནི་ཨིན་པས།རྩ་ཚན་༡༧པའི་དོན་ཚན་༣པའི་དགོངས་དོན་དང་འཁྲིལཝ་ད་འབྲུག་རྒྱལ་པོ་མཆོག་གིས་རྒྱལ་ཡོངས་ཚོགས་འདུའི་འཐུས་མིའི་གས་ལས་བློན་ཆེན་གྱི་གྲོས་འདེབས་ཐོག་ལུ་བློན་པོ་ཚུ་བསྐོ་བཞག་གནང་ནི་དང་ཡང་ཅིན་བློན་ཆེན་གྱི་གྲོས་འབུལ་ཐོག་ལུ་བློན་པོའི་གོ་གནས་ལས་གཏོན་གཏང་ནི་ཨིན་ཟེར་འཁོད་དེ་འདུག།སྤྱི་ཟླ་༡༠པའི་སྤྱི་ཚེས་༢༢ལུ་འབྲུག་གི་བཙག་འཐུ་ལྷན་ཚོགས་ཀྱིས་རྒྱལ་ཡོངས་ཚོགས་འདུའི་སྤྱིར་བཏང་བཙག་འཐུ་ནང་བཙག་འཐུ་གྲུབ་མི་འདེམས་ངོ་ཚུ་ལུ་བཙག་འཐུ་གྲུབ་་ལག་ཁྱེར་གནང་ནུག།དེ་མ་ཚད་སྤྱིར་བཏང་བཙག་འཐུ་དང་འབྲེལ་བའི་གནད་དོན་ཚུ་མཐོ་གཏུགས་འབད་ནི་དོན་ལུ་དུས་ཡུན་དེ་སྤྱི་ཟླ་༡༡པའི་སྤྱི་ཚེས་༦ལུ་མཇུག་བསྡུ་ནི་ཨིན་པས།འབྲུག་གི་རྩ་ཁྲིམས་ཆེན་མོའི་རྩ་ཚན་༡༩པའི་རྩ་དོན་༡པའི་དགོངས་དོན་དང་འཁྲིལཝ་ད་འབྲུག་རྒྱལ་པོ་མཆོག་གིས་རྒྱལ་ཡོངས་ཚོགས་འདུ་ནམ་ཞིག་རྩ་འགྲོལ་སོང་བའི་སྐབས་ལུ་བཙག་འཐུ་ལྷན་ཚོགས་ཀྱིས་རང་མོས་དང་རྣམ་དག་གི་བཙག་འཐུ་འབད་ཚུགས་པའི་དོན་ལུ་ཉིན་གངས་༩༠ལས་མ་འདས་པའི་དུས་ཡུན་ཅིག་ནང་འཛིན་སྐྱོང་འཐབ་མི་གནས་སྐབས་ཀྱི་གཞུང་ཅིག་བསྐོ་བཞག་གནང་དགོ་ཟེར་འཁོད་དེ་ཡོདཔ་བཞིན་དུ་འབྲུག་རྒྱལ་པོ་མཆོག་གིས་སྤྱི་ཟླ་༨པའི་ཚེས་༩ལུ་བཀའ་ཤོག་གནང་ཐོག་ལས་གནས་སྐབས་ཀྱི་གཞུང་༢པའི་དོན་ལུ་གྲོས་དཔོན་སྤྱི་ཁྱབ་དང་གྲོས་དཔོན་ཚུ་བསྐོ་བཞག་གནང་ཡོད་པའི་གནས་ཚུལ།